Omnibus presentes litteras inspecturis, magister Michael, officialis curie Senon., in Domino salutem. Noverint universi quod Henricus Frollais, miles, et Johannes, nepos suus, filius Guidonis Infantis, militis, in nostra presentia constituti, recognoverunt se pro octies viginti libris paris., quas habuerunt et receperunt in pecunia numerata a capitulo Senon., eidem capitulo pignori obligasse decimam suam de Torigniaco, infra mensem, ab illa parte que primo petierit redimendum; et etiam conventus fuit quod alter ipsorum similiter infra mensem postquam hoc petierit redimere possit partem suam decime supradicte. Et fiduciaverunt se eidem capitulo, illo durante pignore decimam garantituros predictam. De qua garantia firmenda, Willelmus de Torigniaco, Johannes de Fontanis, Willelmus de Charmancellis, milites, et Iterus de Torigniaco, armiger, erga illud capitulum se plegios obligarunt. Dictam autem impignorationem Maria, uxor ejusdem Henrici, coram Petro, presbytero Torigniaci laudavit, fide prestita et concessit, sicut nobis retulit idem presbyter, quem ad hoc misimus specialiter audiendum: et hoc idem laudavit dictus Willelmus de Torigniaco, miles, de cujus feodo movet decima supradicta. Actum, anno Domini millesimo ducentesimo tricesimo-primo, mense marcio.